Harold Rosson

Harold G. «Hal» Rosson (født 24. august 1895, død 6. september 1988) var en amerikansk filmfotograf. Han ble belønnet med en æres-Oscar for fargefilmarbeidet med Allahs have (1936).

 Barndom 
Rosson ble født i New York City. Han kom fra en familie der mange ble involvert i filmindustrien. Den eldste broren hans, Arthur, var en suksessfull regissør, det samme var broren Richard, mens søsteren Helene var skuespillerinne.

 Karriere 
Rossons filmkarriere begynte i 1908 da han ble skuespiller for Vitagraph Studios. Han ble deretter assistenten til Irvin Willat som jobbet for Mark Dintenfass Studios. I 1912 var Rosson kontoransatt på et aksjemeglerfirma, og assistent og statist for Famous Players Studio.

I desember 1914 flyttet Rosson til California og begynte å jobbe for Metro Pictures. Under første verdenskrig tjenestegjorde han i United States Army. Etter krigen fikk han kontrakt med Cosmopolitan Productions, før han i 1920 fikk kontrakt med Mary Pickford. Rosson begynte å jobbe for Metro-Goldwyn-Mayer på 1930-tallet. Han hadde ansvar for filmfotografien for flere av filmselskapets mest populære filmer, inkludert Skatten på sjørøverøya (1934), Trollmannen fra Oz (1939), Duell i solen (1946), og Singin' in the Rain (1952). I 1937 ble Rosson og kollegaen W. Howard Greene belønnet med en æres-Oscar for fargefilmarbeidet med David O. Selznicks produksjon av Allahs have (1936). Rosson fortalte senere at dette var den første filmen han hadde forsøkt å filme i farger.

Rosson pensjonerte seg i 1958, etter en lang og suksessfull karriere i Hollywood. Han tok en midlertidig pause fra pensjonisttilværelsen for å jobbe med El Dorado (1966), som var regissert av Howard Hawks og hadde John Wayne i hovedrollen.

 Privatliv 
Rosson var gift og skilt to ganger og hadde ingen barn. Skuespillerinnen Jean Harlow fridde til ham under innspillingen av filmen Bombshell i 1933. De to hadde tidligere jobbet sammen med Rødt hår, Fristelser og En dame med erfaring, og hadde blitt venner. Rosson og Harlow giftet seg 18. september 1933 i Yuma i Arizona. I et intervju med Leicester Wagner fortalte Harlow at hun og Rosson fikk et tettere forhold etter dødsfallet til hennes andre ektemann, Paul Bern, og han oppfordret henne til å være sosial. Rosson og Harlow ble separert i mai 1934, og Harlow anklaget Rosson for å være «frekk, mutt og irritabel». Hun fikk innvilget skilsmisse i mars 1935.

Den 11. oktober 1936 giftet Rosson seg med sosietetskvinnen Yvonne Crellin i Goldfield i Nevada. Ekteparet ble skilt i juni 1945.

Rosson døde 6. september 1988 i sitt hjem i Palm Beach i Florida. Han er gravlagt på Hollywood Forever Cemetery.

 Filmografi (utvalg) 
 1932 – Rødt hår
 1932 – Fristelser
 1933 – En dame med erfaring
 1933 – Bombshell
 1934 – Den blonde vulkan
 1950 – Asfaltjungelen
 1952 – Singin' in the Rain
 1955 – Pete Kelly's Blues

 Priser og nominasjoner 
 År  Pristittel  Kategori  Film  Resultat1937  Oscar  Æres-Oscar  Allahs have  1940  Beste kinematografi – Farger  Trollmannen fra Oz  1941  Beste kinematografi – Svart-hvitt  Boom Town  1945  Beste kinematografi – Svart-hvitt  Tredve sekunder over Tokio   1951   Beste kinematografi – Svart-hvitt  Asfaltjungelen   Golden Globe  Beste kinematografi – Svart-hvitt  Asfaltjungelen  1957  Oscar  Beste kinematografi – Svart-hvitt  Farlig Arv  

 Referanser 

 Eksterne lenker 


Kategori:Filmfotografer fra USA
Kategori:Oscar-vinnere
Kategori:Personer fra New York City